मैयादेवी स्मृति क्रिकेट : गण्डकी र सुदुरपश्चिमको जित
रामपुरमा जारी मैयादेवी स्मृति राष्ट्रिय महिला यु–१९ ट्वान्टी–२० क्रिकेट प्रतियोगितामा गण्डकी प्रदेश लगातर दोस्रो पटक विजयी भएको छ । उद्घाटन खेलमा शुक्रबार गण्डकीसँग पराजित सुदुरपश्चिम प्रदेश पनि शनिबारको खेलमा विजयी भयो । गण्डकीले कोशी र सुदुरपश्चिमले मधेस प्रदेसलाई पराजित गरेको हो । 
चितवन — रामपुरमा जारी मैयादेवी स्मृति राष्ट्रिय महिला यु–१९ ट्वान्टी–२० क्रिकेट प्रतियोगितामा गण्डकी प्रदेश लगातर दोस्रो पटक विजयी भएको छ । उद्घाटन खेलमा शुक्रबार गण्डकीसँग पराजित सुदुरपश्चिम प्रदेश पनि शनिबारको खेलमा विजयी भयो । गण्डकीले कोशी र सुदुरपश्चिमले मधेस प्रदेसलाई पराजित गरेको हो । आफ्नो दोस्रो खेलमा गण्डकीले कोशी प्रदेसलाई ७ विकेटले पराजित गरेको हो । गण्डकीले शुक्रबारको पहिलो खेलमा पनि सुदुरपश्चिम प्रदेशविरुद्ध पनि ७ विकेटको जित निकालेको थियो । चितवन रामपुरमा निर्माणाधिन गौतमवुद्ध अन्तराष्ट्रिय क्रिकेट रंगशालाको नमूना मैदानमा १२ ओभरमा घटाईएको खेलमा कोशीले दिएको ५९ रनको लक्ष्य गण्डकीले ११ ओभरमा ३ विकेट गुमाएर भेट्टायो । गण्डकीको जितमा सीमाना केसीले नटआउट २३ रनको योगदान गरिन् । ३२ बल खेलेकी सीमानाले एक छाक्कासहित २३ रन बनाईन् । ज्योत्सनिका मरासिनी १८ बलमा २१ रन बनाएर आउट भइन्। ज्योत्सनिकाले ३ चौका प्रहार गरिन् । कप्तान कुसुम गोदार ५ रनमा नटआउट रहिन् । कोशीकी भवानी कमातीले ३ ओभरमा ९ रन खर्चिदै २ विकेट लिईन् । रिया शर्माले एक विकेट हात पारिन् । त्यसअघि टस हारेर पहिलो ब्याटिङको निम्तो पाएको कोशीले निर्धारित १२ ओभरमा ३ विकेटको नोक्सानीमा ५८ रन बनाएको थियो । कोशीकी पुर्णिमा राजवंशीले १५ रन बनाईन् । अन्य ब्याटरले दोहोरो अंकको रन जोड्न सकेकन् । कोशीले २६ अतिरिक्त रन पाएको थियो । गण्डकीकी कप्तान कुसुम गोदार, निरुता जिटी र आकृति तिवारीले एक एक विकेट हात पारे । नटआउट २३ रन बनाएकी गण्डकीकी सीमाना प्लेयर अफ दि म्याच भईन् । अर्को खेलमा आफ्नो दोस्रो खेल खेलेको सुदुरपश्चिमले प्रतियोगिताको पहिलो खेल खेल्दै गरेको मधेस प्रदेश विरुद्ध जित हात पारेको छ । सुदुरपश्चिमले मधेसलाई ६ विकेटले निराश बनायो । मधेसले दिएको एक सय ३ रनको लक्ष्य सुदुरपश्चिमले १७ ओभर ४ बलमा ४ विकेट गुमाएर भेट्टायो । सुदुरपश्चिमको जितमा सावित्री धामीले नटआउट ४३ रन बनाईन् । ४४ बल खेलेकी सावित्रीले ६ चौका प्रहार गरिन् । ओपनर नीलम पाण्ड्याले ४० बलमा २२ रन बनाईन् । मधेसकी मीना महतोले २ तथा प्रतिमा शाहले एक विकेट लिए । त्यस अघि टस जितेर पहिलो ब्याटिङ गरेको मधेसले २० ओभरमा ५ विकेट गुमाउँदै एक सय ५ रन बनाएको थियो । मधेसका लागि ओपनर साना प्रविनले सर्वाधिक ३४ रन बनाईन् । ४९ बल खेलेकी सानाले ४ चौका प्रहार गरिन् । एलिसा यादवले २९ बलमा २३ तथा अर्की ओपनर सीमा कुवारले २० बलमा १२ रन जोडिन् । सुदुरपश्चिमकी अनु कडायतले २ तथा कारिश्मा थापा र स्नेहा महराले एक एक विकेट लिए । प्रतियोगितामा आइतबार पनि दुई खेल हुनेछ । पहिलो खेलमा कर्णाली प्रदेश र बाग्मती प्रदेश भिड्नेछन् भने दोस्रो खेल मधेस र कोशीबीच हुनेछ । नेपाल लोकतान्त्रिक खेलकुद संघको आयोजनामा जारी प्रतियोगितामा ७ प्रदेसका यु–१९ महिला क्रिकेट टोली सहभागी छन् ।